
Mircea Geoană, garantat Vanghelie! 


Mircea Geoană vrea să fie președintele României, dar, aidoma lui Klaus 
Iohannis, îl macină rău de tot o durere în cot de problemele reale ale ţării — 
inflaţie și economie pe butuci, penii și salarii mici, forță de muncă îmbătrânită și 
tot mai slab calificată, politicieni corupți și dezinteresaţi de moștenirea lăsată 
generaţiilor viitoare. Cu fiecare ocazie ivită, Geoană are grijă să ne spună că ar fi 
o onoare pentru noi daca am avea un conducător de talia lui - „Sunt foarte bun 
la ceea ce fac și lumea mă apreciează”. Nu, zău, de aia te ţine Jens Stoltenberg 


numai în scatoalce?! 


Actualul secretar genera-adjunct al NATO a intrat, deja, în campanie electorală. Și a 
făcut-o în cel mai pur stil românesc, semn că poți scoate politicianul dâmboviţean în 
lumea bună, dar obieciurile și le păstrează, nu renunţă la infatuare, șmecherie, ipocrizie. 
Și minciună, putem adăuga, fiindcă Geoană fix așa și-a început campania, cu o gogoriță 
despre cum autorităţile de la București au anulat evenimentul NATO propus de el a fi 
organizat în România la vară. 


NATO nu este trambulină politică! 


Nu, România n-a anulat niciun summit NATO dedicat tinerilor, a făcut-o direct Stoltenberg, 
sătul să-i tot transmită subalternului său că Alianța Nord-Atlantică nu este trambulină 
politică! 


În vară, Mircea Geoană își propusese să ţină aici o prelegere despre rolul NATO în lume, 
cu participarea mai multor delegații, inclusiv din SUA, însă întreg evenimentul a fost 
anulat după ce Jens Stoltenberg a înțeles că, de fapt, adjunctul său se folosește de acest 
prilej pentru a-și proiecta imaginea de viitor candidat la alegerile prezidenţiale. 


Sau, te-ai gândit vreun moment, Mircea Geoană, că poate chiar de la Washington s-a dat 
semnalul și anume că încă nu este momentul să furi startul? America are trei nume pe 
listă, așa cum Naţional a dezvăluit în exclusivitate, dar niciunul dintre Nicolae Ciucă, 
Mircea Geoană și Eduard Hellvig nu se bucură de sprijinul tuturor factorilor decizionali. 
Deși, la cum se derulează evenimentele, pare-se că șeful PNL, fost ministru al Apărării, ar 
fi favorit să primească binecuvântarea Unchiului Sam. 


„Noi nu l-am anulat”, a spus Geoană într-o intervenţie la Digi 24, singurul post tv care 
continuă să-i cânte-n strună „Prostănacului”, cum îl alintă Ion Iliescu. 


„Cineva de la București, probabil speriat de umbra lui Mircea la Cozia, altă explicaţie nu 
văd, cel puţin din presă așa a reieșit, că le este teamă că eu folosesc NATO pentru a face 
nu știu ce la București. Ar fi fost o ocazie extraordinară pentru liderii români, pentru că 
pentru ei era această platformă. Dacă au decis să n-o facă, e problema dânșilor. E mare 
păcat, e o ocazie ratată”, s-a plâns Geoană, aruncând vina în cârca politicienilor inventaţi 
care se tem de el. 


În primul rând, să spunem că nimeni nu se teme de un candidat veșnic favorit la locul 2. 
Dacă vrei să ai garanţia victoriei într-un scrutin, fă bine și candidează împotriva lui Mircea 
Geoană, spun românii! Apoi, când vreodată ar fi avut Marcel Ciolacu, Nicolae Ciucă sau 
chiar Klaus Iohannis curajul să anuleze un eveniment NATO, în condiţiile în care, știm cu 
toţii, obedienţa este cuvântul de ordine la București?! 


Geoană spune despre el că este un om care toată viața și-a făcut job-ul „cu 
profesionalism și competenţă”, dar uită să vorbească despre gafele monumentale, pentru 
care a plătit prețul excluderii din viaţa politică. A fost prins în „ofsaid” (în vizită acasă la 
Sorin Ovidiu Vîntu) chiar înaintea bătăliei decisive cu Traian Băsescu, a mers la Moscova 
de capul lui, deși era șeful Senatului. Despre petrecerile date în pandemie, când peste tot 
se impusese un lockdown, nici nu mai pomenim. La fel de competent s-a dovedit și anul 
trecut, când a decontat zeci de drumuri în „interes de serviciu” în România și Moldova, 
până s-a prins Stoltenberg că el vine în țară ca să-și pregătească terenul pentru 
„prezidențiale”. 


„Şi apropo, eu sunt primul din Est care ocupă un job de conducere la vârful NATO”, s-a 
mai lăudat Mircea Geoană. La vârful NATO nu este decât un singur lider și nici măcar Jens 
Stoltenberg nu conduce organizaţia, el e numit în funcţie și în orice moment poziţia îi 
poate fi contestată de oricare dintre membrii! 


Luat de valul admiraţiei de sine, Mircea Geoană s-a trezit zicând că „A venit clipa să 
spunem că România are nevoie de afirmare euroatlantică”. Păi, România își tot afirmă 


poziția euroatlantică de 20 de ani, de când a intrat în NATO! 


„Se poate și fără PSD și PNL 


Deși Partidul Social Democrat a transmis în mod repetat și de o manieră cât se poate de 
clară faptul că Mircea Geoană nu va fi susținut în alegerile prezidențiale, secretarul- 
adjunct al NATO continuă să vorbească despre participarea sa la scrutin cu sprijinul PSD. 


„Eu am fost președintele acestui partid. Am muncit zi și noapte (...) Eu am în continuare o 
afecțiune puternică pentru electoratul PSD. Am foarte mulți prieteni în PSD și în alte 
partide politice. Modul în care dânșii se organizează sau modul în care operează acum în 
politică este problema dânșilor și este problema PSD-ului și a electoratului să decidă dacă 
ei fac o treabă bună sau nu. Eu nu mă dezic de ce am făcut în viața mea. Am fost acolo, 
cred în valorile acelea, n-am niciun fel de problemă de amintiri răzbunătoare din trecut, 
efectiv consider că a fost o perioadă de maturizare politica a mea (...) 


Simt că ei parcă încearcă să blocheze jocul, să spună: «Suntem noi și doar noi și numai 
noi şi fără noi nu se poate». Se poate și fără dânșii. Niciodată în istoria post-decembristă 
nu am avut o situaţie în care cu cinci luni înainte de prezidenţiale să nu știi candidaţii 
marilor partide din România”. 


Disperarea cu care Geoană se agaţă de PSD nu trădează decât un singur lucru, anume că 
dinspre SUA nu vin vești bune pentru el. Departamentul de Stat așteaptă noile cadre, cu 
republicanii lui Donald Trump deciși să facă ordine și în linia de politică externă adoptată. 
Dacă așa stau lucrurile, pe Mircea Geoană (65 de ani la momentul alegerilor) nu-l 
așteaptă Klaus Iohannis să-i dea cheile de la „Cotroceni”, ci poștașul, cu talonul de pensie 
și ieșire (definitivă, să sperăm!) din viața politică. 


Iar pentru cine mai are dubii în ceea ce privește acest personaj duplicitar, să nu uităm că 
Mircea Geoană de azi este unul și același cu Mircea Geoană care mai ieri pleca din PSD la 
braț cu Marian Vanghelie. Și, ulterior, după „priponirea” edilului de la „5”, s-a prezentat de 
bunăvoie și nesilit decât de teama că îl agaţă DNA și pe el cu două ceasuri pe care abia ce 
le primise de la Vanghelie. Povestea poate a trecut, dar în niciun caz nu s-a uitat, așa că 
nu strică să ne amintim ce hram poartă „imaculatul” secretar adjunct NATO, căruia îi pute 
politica românească, nu și obieciurile locului. 

